Marqaret E. Tompson

Marqaret E. Tompson (d. 2 fevral, 1911 – ö. 29 fevral, 1992) yunan sikkələri üzrə ixtisaslaşmış amerikalı numizmat idi. 1949-1979-cu illərdə Amerika Numizmatika Cəmiyyətinin kuratoru olmuşdur. O, 1961-ci ildə Amerika Numizmatika Cəmiyyətinin Arçer M. Hantinqton medalına, 1967-ci ildə isə Böyük Britaniyanın Kral Numizmatika Cəmiyyətinin medalına layiq görülmüşdür.

 Bioqrafiyası 
Marqaret E. Tompson 1911-ci ildə, Trenton (Nyu Cersi) şəhərində anadan olmuşdur. 1931-ci ildə Redklif Kollecini bakalavr dərəcəsi ilə bitirmişdir. Təhsilini başa vurduqdan sonra beş il müddətində orta məktəbdə ingilis dili müəllimi kimi çalışmışdır. 1937-ci ildə o, Afina Aqorasında qazıntıların direktoru olan T. Lesli Şeyr üçün katibə vəzifəsinə işə qəbul edilmişdir.

1937-1940 və 1947-1949-cu illərdə Afinada çalışmış, əsas vəzifəsi qazıntılar zamanı tapılmış qədim sikkələrin təmizlənməsi, təşkil edilməsi və sənədləşdirilməsi olmuşdur. Tompson Afina Aqorasında apardığı tədqiqatların xülasəsini qısa məqalələrdə yayımlamışdır. 1949-cu ildə onun işlərini oxuyan Sidney P. Noy (baş kurator) onu Amerika Numizmatika Cəmiyyətində (ANC) Yunan sikkələri üzrə assistent kurator vəzifəsinə işə qəbul etmişdir. Daha sonra Yunan sikkələri üzrə baş kurator olmuş və 1976-cı ilə qədər bu vəzifədə çalışmışdır. 1976-1979-cu illərdə o, ANC-in baş kuratoru olmuş və 1979-cu ildə təqaüdə çıxmışdır.

1954-cü ildə, ANC-in kuratoru kimi fəaliyyət göstərərkən, Tompson Roma dövründən Venesiya dövrünə qədər olan 30.000-dən çox sikkənin kataloqunu nəşr etdirmişdir. 1961-ci ildə o, Afina şəhərinin yeni gümüş sikkə sistemi haqqında yazdığı kitabına görə Arçer M. Hantinqton medalına layiq görülmüşdür.

1967-ci ildə Londonun Kral Numizmatika Cəmiyyəti ona qızıl medal təqdim etmişdir. O, həmçinin 1964-1968-ci illərdə Amerika Arxeologiya İnstitutunun prezidenti, 1973-1979-cu illərdə isə Beynəlxalq Numizmatika Komissiyasının vitse-prezidenti olmuşdur. 1973-cü ildə o, Otto Morkholm ilə birlikdə "Yunan sikkə xəzinələrinin inventarı" adlı kitabın müəlliflərindən biri olmuşdur.

Tompson Amerika Numizmatika Cəmiyyətində yay seminarları, Kolumbiya Universitetində magistr dərsləri keçmiş və Kaliforniya Universitetində (Berkli) Regents professoru (xüsusi elmi nailiyyətlərə malik olan professorlara təqdim olunan ad) olmuşdur.

Təqaüdə çıxdıqdan sonra ona ANC-in baş kuratoru emeritus fəxri titulu verilmişdir. 1989-cu ildə ANC onun şərəfinə "Marqaret Tompson yunan sikkələri kuratorluğu" adlı bir fond yaratmışdır. O, 1992-ci ildə vəfat etmişdir.

 Mükafatları və fəxri adları 

 1961 – Amerika Numizmatika Cəmiyyətinin Arçer M. Hantinqton medalı
 1967 – Böyük Britaniyanın Kral Numizmatika cəmiyyətinin medalı
 Amerika Fəlsəfi Cəmiyyətinə üzv seçilmişdir.
 1984 – Fərqlənmiş arxeoloji nailiyyətlər üçün qızıl medal

 Seçilmiş əsərlər 





 İstinadlar